મળતી માહિતી મુજબ બલોલનગર ચાર રસ્તા પાસે આવેલા મુખ્યમંત્રી આવાસ યોજનામાં ૧-૩૦પ નંબરના મકાનમાં લાખનસિંગ પ્રજાપતિ તેમની પત્ની અને ચાર વર્ષીય બાળકી ખુશી તથા બે વર્ષીય બાળકી કાવ્યા સાથે રહે છે. ગઈ કાલે સાંજે ૫-૩૦ની આસપાસ તેમના ઘરની બહાર સીડી પાસે બંને બહેનો રમતી હતી. રમતાં રમતાં સીડી પાસે બંને બહેનો પહોંચી હતી. દરમિયાનમાં કાવ્યા સીડી વચ્ચે આવેલી રેલિંગમાં ફસાઈ ગઈ હતી અને ત્રીજા માળેથી નીચે પટકાઈ હતી. જોરદાર અવાજ થતાં બ્લોકના રહેવાસીઓ દોડી આવ્યા હતા અને બાળકીને તાત્કાલિક સારવાર માટે હોસ્પિટલ ખસેડી હતી. બાળકીનું ટૂંકી સારવાર બાદ મોત નીપજ્યું હતું.